ഓണപ്പൂക്കളത്തിന് ഇക്കുറി കണ്ണാന്തളിയില്ല ഓണപ്പൂക്കളത്തിന് ഇക്കുറി കണ്ണാന്തളിയില്ലപടം: കണ്ണാന്തളി പൂച്ചെടി കണ്ണൂര് ഗവ. മെഡിക്കല് കോളജിന് സമീപത്തുനിന്നും പകര്ത്തിയ ചിത്രംരാഘവന് കടന്നപ്പള്ളികര്ക്കടകപ്പാതിയോടെ പൂവണിയുന്ന കണ്ണാന്തളി ഇക്കുറി മിക്ക പ്രദേശങ്ങളിലും മുളപൊട്ടിയില്ലപയ്യന്നൂര്: നാടന് ഓണപ്പൂക്കളത്തിലെ പ്രധാന ഇനമായ കണ്ണാന്തളിപ്പൂക്കള് വിസ്മൃതിയിലേക്ക്. മഴപെയ്ത് മണ്ണ് കുതിര്ന്നയുടന് തളിര്ത്തുവന്ന് കര്ക്കടകപ്പാതിയോടെ പൂവണിയുന്ന കണ്ണാന്തളി ഇക്കുറി മിക്ക പ്രദേശങ്ങളിലും മുളപൊട്ടി വളര്ന്നില്ല. ഇടനാടന് ചെങ്കല്ക്കുന്നുകളിലാണ് ഇവയെ സാധാരണയായി കണ്ടുവരുന്നത്. വീട്ടുമുറ്റത്തെ പൂന്തോട്ടത്തില് അതിഥിയായെത്താത്ത കാട്ടുപൂവു കൂടിയാണ് കണ്ണാന്തളി. മഴക്കാലത്ത് മൂന്നു മാസത്തോളം മാത്രമാണ് ചെടിയുടെ ആയുസ്സ്. ഇതിനിടയില് മേലാസകലം പൂവണിഞ്ഞുനില്ക്കുന്ന ഒന്നരയടിവരെ ഉയരം വരുന്ന ചെടി ഏറെ സുന്ദരിയാണ്. മഞ്ഞകലര്ന്ന വെള്ളയും നീല കലര്ന്ന വെള്ളയുമായി പൂക്കളുള്ള രണ്ടുതരത്തില് ഈ ചെടിയെ കാണാം. നീല കലര്ന്ന പൂവിനാണ് ഏറെ സൗന്ദര്യം. ഇന്ത്യയില് ഡെക്കാന് പീഠഭൂമി മുതല് പശ്ചിമഘട്ടം വരെയുള്ള പ്രദേശങ്ങളിലെ പുല്മേടുകളിലും കുന്നിന് പ്രദേശങ്ങളിലും ഇവ വളരുന്നു. ദക്ഷിണേന്ത്യയിലെ ഒരു സ്ഥാനിക സസ്യം കൂടിയാണ് കണ്ണാന്തളി. മുമ്ബ് കേരളത്തില് വ്യാപകമായി കാണപ്പെട്ടിരുന്നുവെങ്കിലും ഇപ്പോള് വളരെ അപൂര്വമായിക്കൊണ്ടിരിക്കുന്ന ഓഷധസസ്യ വര്ഗത്തില്പെട്ട ഒരിനം കൂടിയാണ് കണ്ണാന്തളി. ഇടനാടന് ചെങ്കല്ക്കുന്നുകളുടെ നാശവും മണ്ണിന്െറ ഉര്വരത കുറഞ്ഞതുമാണ് ഇവയെ വംശനാശ ഭീഷണിയുടെ വക്കിലെത്തിച്ചത്. പാകമായി വിത്തുകള് വീഴുന്നതിനുമുമ്ബ് പൂവിനായി ചെടി ഉടലോടെ പറിച്ചെടുക്കുന്നതും വിനയായി. ഒപ്പം കാലാവസ്ഥ വ്യതിയാനവും ഇവയുടെ കാലനായി. 50 മീറ്റര് മുതല് 200 മീറ്റര് വരെ ഉയരമുള്ള ചെങ്കല് ക്കുന്നുകളിലും 1350 മീറ്റര് വരെ ഉയരമുള്ള പുല്മേടുകളിലും ഇവ വളരുന്നു. ഓണക്കാലത്ത് ഇവ കൂടുതലായി കാണുന്നതുകൊണ്ടാണ് പണ്ടുകാലംതൊട്ട് പൂക്കളത്തില് കണ്ണാന്തളി ഉപയോഗിച്ചുവരുന്നത്. Exacum tetragonum ആണ് ശാസ്ത്രീയ നാമം.